钦定古今图书集成/明伦汇编/宫闱典/第023卷 > 《绍熙上太后尊号册宝乐章四首》同前
## 钦定古今图书集成/明伦汇编/宫闱典/第023卷 > 《绍熙上太后尊号册宝乐章四首》同前

太傅、中书令、侍中奉皇太后册宝升殿，《圣安》

天祐皇家，庆集重闱。宝兮扬名，册兮流徽。金支秀华，
盛容祲威。诏我近弼，相礼不违。

皇帝从寿圣皇太后册宝诣慈福宫，用《正安》

涓辰协吉，时维春元。上册三殿，旷古无前。《思齐》重闱，
积庆有源。是尊是崇，帝心载虔。

寿圣皇太后出阁升坐，《坤安》〈降同。〉

丕赫有宋，三圣授受。谁其助之？繄我太母。东朝受册，
饮此春酒。圣子神孙，密侍左右。

内侍官举寿圣皇太后册宝诣读册宝位，《圣安》

《坤》德益崇，天寿平格。庆流万世，子孙千亿。刻玉范金，
铺张赫奕。惟昔姜任，则莫我匹。